Eusebius Joseph Beltran

Eusebius Joseph Beltran (født 31. august 1934 i Ashley i Pennsylvania i USA) er en emeritert katolsk prelat som var erkebiskop av Oklahoma City.


== Liv og virke ==


=== Bakgrunn ===
Eusebius Beltran var sønn av Joseph og Helen (née Kozlowski) Beltran. Familien bodde i Wilkes-Barre i Pennsylvania. Faren var innvandrer fra Spania og arbeidet i gruvene, der han pådro seg antrakose som han til slutt døde av. De var åtte barn, og Eusebius var det femte. En av hans brødre ble også prest. En søster ble nonne med ordensnavnet søster Sponsa, og ble misjonær i Liberia. Eusebius Beltran vokste opp i Wilkes-Barre og gikk på Marymount School. Han tok Joseph som ordensnavn.
Hans far tok senere med seg familien til delstaten Georgia, for å finne en ny jobb der. Eusebius ville bli misjonær, og begynte på presteseminaret i bispedømmet Savannah etter at han hadde fullført high school. Beltran droo tilbake til Pennsylvania etter åtte år, og studerte ved St. Charles Borromeo Seminary i Overbrook.


=== Prest ===
Eusebius Joseph Beltran ble presteviet 14. mai 1960 av biskop Francis Edward Hyland i erkebispedømmet Atlanta, som var blitt skilt ut fra Savannah noen år tidligere. Beltran fikk oppgaver i sjelesorg og i kurien i bispedømmet (erkebispedømme fra 1962). Han deltok også i borgerrettighetsmarsjene fra Selma til Montgomery i 1965.


=== Biskop av Tulsa ===
Den 17. februar 1978 utnevnte pave Paul VI ham til første biskop av det nyopprettede bispedømmet Tulsa. Han ble bispeviet 20. april 1978 av erkebiskopen av Oklahoma City, Charles Salatka; medkonsekrerende var Thomas Andrew Donnellan, biskop av Atlanta, og Andrew Joseph McDonald, biskop av Little Rock. Mest omtalt av hans karitative virke der var støtte til ugifte mødre, aids-lidende, ufødte barn truet av legalisert abort, hjemløse familier, og kvinner nettopp løslatt fra fengsel.


=== Erkebiskop av Oklahoma City ===
Den 24. november 1992 ble han utnevnt av pave Johannes Paul II til erkebiskop av Oklahoma City. Der videreførte han sitt karitative engasjement. Som biskop var Beltran ansvarlig redaktør for avisen Sooner Catholic, som kom ut to ganger i måneden. Alle Beltrans prekener ble trykket i avisen. I 2009 uttrykte han misnøye med at president Barack Obama skulle holde tale ved semesterstart og motta en æresgrad ved University of Notre Dame; biskopen skrev at «President Obama har i ord og gjerning støttet abort og andre uhyrligheter mot menneskelivet, og fortjener dermed ikke noen heder ved en katolsk institusjon».Den 16. desember 2010 innvilget pave Benedikt XVI Beltrans søknad om å gå av som biskop på grunn av høy alder.


== Episkopalgenealogi ==
Hans episkopalgenealogi er:

Kardinal Scipione Rebiba  (1504-1577)
Kardinal Giulio Antonio Santorio  (1532-1602) *bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale  (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Erkebiskop Enrico Enríquez (1701-1756) *1743
Erkebiskop Manuel Quintano Bonifaz (1698-1774) *1749
Kardinal Buenaventura Córdoba Espinosa de la Cerda (1724-1777) *1761
Kardinal Giuseppe Maria Doria Pamphilj (1751-1816) *1785
Pave Pius VIII (1761-1830) *1816
Pave Pius IX (1792-1878) *1829
Kardinal Alessandro Franchi (1819-1878) *1873
Kardinal Giovanni Simeoni (1816-1892) *1875
Kardinal Antonio Agliardi (1832-1915) *1896
Kardinal Basilio Pompilj (1858-1931) *1911
Kardinal Adeodato Giovanni Piazza (1884-1957) *1930
Kardinal Egidio Vagnozzi (1906-1980) *1949
Erkebiskop Charles Salatka (1906-1980) *1949
Erkebiskop Eusebius Joseph Beltran  (1934-) *1978


== Referanser ==


== Eksterne lenker ==
Biography of Archbishop Beltran